Нэхъ пасэу зэрыщIидзам къыхокI
Ди газетым зэрытетащи, «Iуащхьэмахуэ» зыгъэпсэхупIэ АО-м мыгъэрей щIымахуэ бгы-лыжэ лъэхъэнэр щэкIуэгъуэм и 5-м къызэIуихащ. Ар нэгъабэрейм елъытауэ зы мазэкIэ нэхъ пасэщ.
БлэкIа зыгъэпсэхугъуэ махуищым Бахъсэн и псыхъуащхьэхэм куэду къэкIуащ бгы лыжэрэ сноубордкIэ къэжыхьыныр зи щIасэхэр. Абыхэм я нэхъыбапIэр ди къэралым и щIыналъэ зэмылIэужьыгъуэхэм къикIащ.
Азау хуейм щыIэ билетщапIэхэм деж пщэдджыжьыпэм къыщыщIэдзауэ туристхэмрэ спортсменхэмрэ чэзууэ щызэхэуващ. Мы махуэхэм Iуащхьэмахуэ лъапэ зыгъэпсэхуакIуэ куэд къызэрыкIуар и фIыщIэщ дунейр уэфIу, дыгъи къепсу зэрыщытамрэ бгы нэкIухэм уэсыр Iуву къызэрыщытрилъхьамрэ.
«ЩэкIуэгъуэ» зыфIаща уасэ гъэувыкIэм ипкъ иткIэ, мазэ дызэрытым къриубыдэу лыжэ лъагъуэхэр, абыхэм я зэхуаку дэт станцхэр махуэм и кIуэцIкIэ узэрыхуейм хуэдизрэ къэбгъэсэбэпыну хуит узыщI магнит карточкэхэм (скипассхэм) я уасэу щытынур сом 1000-щ.
Азау хуейм япэу ущхьэщызышэ кIапсэ гъуэгум фIэкIа махуэ псом и кIуэцIкIэ къэзымыгъэсэбэпынухэм папщIэ уасэу ягъэувар сом 800-щ. Терскол къуажэкIэм и лъабжьэкIэ щыIэ «Чегет» зыгъэпсэхупIэм щхьэщызыIэтыкI кIапсэ гъуэгум и «лъэбакъуищри» махуэ псом къриубыдэу къэзыгъэсэбэпхэм щIатыр сом 1200-рэщ. Мыдрейуэ, Iуащхьэмахуэ лъапэ дэнэ лъэныкъуэкIи щиIэ и кIапсэ гъуэгухэм зэ зыкъэIэтыгъуэм и уасэу щагъэувар сом 500-щ.
Курортым и лэжьакIуэхэм лыжэ лъагъуэхэр уэс зыубэ техникэмкIэ мардэм къитIасэу захуэ ящIащ, къежэхыпIэхэм нагъыщэхэр, гъуэгугъэлъагъуэхэр щагъэуващ, джалэу зи Iэпкълъэпкъым дерт зыгъуэтахэм папщIэ Iэмэпсымэ псори щагъэхьэзыращ, шынагъуэншагъэр къызэзыгъэпэщ къегъэлакIуэхэр чэзууэрэ мэлажьэ.
Мыгъэрей щIымахуэ бгы-лыжэ лъэхъэнэр нэхъ пасэу къызэрихьам къыхэкIыу, щэкIуэгъуэ, дыгъэгъазэ мазэхэмрэ абы къыкIэлъыкIуэну зыгъэпсэхугъуэ махуэхэмрэ къриубыдэу, Iуащхьэмахуэ лъапэ щыIэ хьэщIэщ псори зэпэубыдауэ щытынущ.
ТАРИМ Алисэ.
